**Віктарына «Выдатныя дзеячы Беларусі»**

1. Адзін з першых шляхецкіх рэвалюцыянераў Беларусі. Працаваў пісарам, землямерам, бухгалтарам, сплаўшчыкам лесу. Аўтар маніфеста «Адозва да народа – агульных сабраццяў нашых». Выступаў супраць прыгоннага права, за роўнасць усіх саслоўяў, заклікаў народ яднацца і змагацца за вольнасць, выказваўся за дэмакратычную рэспубліку. У 1794 г. арыштаваны ў Пецярбургу. Ад смяротнай кары яго выратаваў пераход у праваслаўе. Пад імем Аляксея сасланы ў Салавецкі манастыр. (Іосіф Яленскі.)

2. Нарадзіўся на Навагрудчыне. Вучыўся ў Слуцкай гімназіі, затым ва універсітэтах Кёнігсберга і Берліна. Быў дарадчыкам прускага караля Фрыдрыха ІІ. У 1760 г. напісаў трактат “Неабавязковы план хутчэйшага асваення абложных зямель Брандэнбургскай маркі”. Упершыню ўвёў у навуковы ўжытак слова “план”. Першы беларускі сацыяліст-утапіст, які апярэдзіў у сваіх поглядах сацыялістаў-утапістаў Л. Сен-Сімона, Ш. Фур’е, Р. Оўэна. (Сцяпан Міхаіл Аскерка.)

3. Нарадзілася ў Вільні. Жыла на Віцебшчыне. Збірала народныя песні. Спрабавала пісаць беларускія вершы. У 1831 г. арганізавала атрад паўстанцаў, сярод іх было шмат дзяўчат. Ёй было прысвоена званне капітана. Яе часта называюць беларускай Жаннай д’Арк. (Эмілія Плятэр.)

4. Прыродазнаўца, батанік, заолаг, адзін з першых даследчыкаў расліннасці Беларусі, доктар філасофіі (1798 г.), прафесар батанікі і заалогіі Віленскага універсітэта, заснаваў батанічны сад у Вільні. Напісаў падручнікі “Прыкладная батаніка” (1799 г.) і “Заалогія” (1807 г.). Сабраў звесткі пра шэраг лекавых раслін Беларусі, Літвы, Польшчы і іх выкарыстанне. (Станіслаў Юндзіл.)

5. Яна была неардынарным, рашучым і смелым чалавекам. Любіла падарожжы, лячыла людзей. У яе характары спалучалася: цікавасць да свету і людзей, вынаходлівасць, вера ў непазбежнасць лёсу, спачуванне да чужога гора – і жорсткасць; прага ціхага сямейнага шчасця, любоў да дзяцей – і прыроджанае імкненне да небяспечных прыгод і авантур. (Саламея Русецкая.)

6. Горад быў заснаваны ў 1643 г. і названы імем вялікага князя літоўскага. Ён праіснаваў 20 гадоў. Быў разбураны ў выніку вайны Расійскай дзяржавы і Рэчы Паспалітай (1654-1667 гг.). Цяпер недалёка ад таго месца, дзе быў горад, знаходзіцца вёска Каралёва Слабада-2 Светлагорскага раёна. Тут у 2006 г. праводзіліся археалагічныя раскопкі пад кіраўніцтвам гісторыка Сяргея Рассадзіна. Як называўся горад? (Казімір.)

7. У пачатку XX ст. два беларускія вучоныя (адзін філолаг, а другі гісторык) незалежна адзін ад аднаго склалі “Этнаграфічную карту беларускага племені”. Назавіце іх імёны. (Акадэмік Яўхім Карскі і прафесар Мітрафан Доўнар-Запольскі.)

8. Дзеяч беларускай культуры, нарадзіўся на Полаччыне. Ініцыятар стварэння і адзін з кіраўнікоў выдавецкай суполкі “Загляне сонца і ў наша аконца”, якая дзейнічала ў Пецярбургу. Адыграў значную ролю ў жыцці і творчасці Янкі Купалы, які ў 1909-1913 гг. жыў ў яго на кватэры ў Пецярбургу, садзейнічаў у паступленні Янкі Купалы на курсы Чарняева. Рэдактар першага зборніка Купалы “Жалейка”. У 1927-1929 гг. працаваў старшынёй камісіі Інбелкульта па складанні слоўніка жывой беларускай мовы. (Браніслаў Эпімах-Шыпіла.)

9. Вучыўся ў Дынабургскай школе прапаршчыкаў. Калі ў 1831 г. атрымаў загад выступіць супраць паўстанцаў, сам стаў змагаром супраць царызму. Калі паўстанне пацярпела паражэнне, эмігрыраваў. Жыў у Парыжы. Стаў сапраўдным членам Акадэміі прамысловасці, сельскай гаспадаркі, рамёстваў і гандлю Францыі. У 1840 г. на аснове ўласных лекцый выдаў асобнай кнігай даследаванне па фальклору “Беларусь”, дзе ўпершыню сістэматызаваў беларускі фальклор па жанрах і тэматыцы. У 1846 г. пераехаў у Лондан і там займаўся выдавецкай і творчай дзейнасцю. Працаваў прафесарам матэматыкі, малявання і мовазнаўства. Адзін з піянераў мастацкай фатаграфіі. Працаваў над гісторыяй беларускай літаратуры XIX ст., стварыў шэраг біяграфій пісьменнікаў, пісаў літаратурныя творы, стылізаваныя пад фальклор. (Аляксандр Рыпінскі.)

10. У Пішчалаўскім замку ў Мінску адбывалі пакаранне некалькі беларускіх пісьменнікаў: Вінцэнт Дунін-Марцінкевіч, Якуб Колас і іншыя. Тут сярод зняволеных у гады першай рускай рэвалюцыі знаходзіўся і аўтар “беларускай марсельезы” — рэвалюцыйнага гімна “Ад веку мы спалі…”. У 10-20-х гадах XX ст. гэты гімн быў вельмі папулярны сярод працоўных. Хто аўтар песні? (Аляксандр Міхальчык.)

11. У яго сям’і было двое дзяцей, якія памерлі ў маленстве. У памяць аб сваіх дзецях ён пабудаваў у 1908-1910 гг. у Мінску Чырвоны касцёл, які называецца касцёл св. Сымона і Алены. У яго доме ў Слуцку ў 1920 г. адбыўся з’езд дэлегатаў Случчыны. Тут абрана Рада Случчыны, якая ўзначаліла Слуцкае паўстанне. Вядомы нацыянальны дзеяч памёр у Польшчы. I толькі 11 чэрвеня 2006 г. яго астанкі перавезены ў Мінск і пахаваны ў крыпце гэтага касцёла. (Эдуард Адам Вайніловіч.)

12. Першы ў свеце рубінавы лазер стварыў у 1960 г. Томас Мейман у ЗША. А ў 1961 г. у Мінску пачаў працаваць першы беларускі лазер, яго запусціў малады супрацоўнік Інстытута фізікі Акадэміі навук БССР. Цяпер ён акадэмік Нацыянальнай акадэміі навук Беларусі. (Уладзімір Піліповіч.)

13. Беларускі паэт-песеннік і кампазітар XX ст. Яго песні “Зорачкі” і “Слонімскі вальс” у выкананні спевака Данчыка (Багдана Андрусішына) шануюцца беларусамі ва ўсім свеце. Выдаў толькі 2 невялічкія паэтычныя зборнікі. Польскія ўлады за абарону беларускай мовы і беларускай культуры кінулі яго ў турму, пры нямецка-фашысцкай акупацыі знаходзіўся ў Калдычаўскім канцлагеры, пасля Вялікай Айчыннай вайны савецкія органы адправілі яго ў ГУЛАГ. Вызвалены ў 1950-я гг. і рэабілітаваны. (Сяргей Новік-Пяюн.)

14. Нарадзіўся ў Віцебску ў 1930 г. Вядомы ў свеце вучоны-фізік, акадэмік НАН Беларусі, РАН, НАН ЗША. Распрацаваў тэорыю паўправаднікоў і ўкараніў іх у 1960-х гг. у практыку. Яму ўручана ў 2000 г. Нобелеўская прэмія за стварэнне інжэкцыйных гетэралазераў на аснове квантавых кропак. (Жарэс Алфёраў.)

**Віктарына «Выдатныя дзеячы Беларусі»**

1. Назавіце князёў, якія заснавалі на тэрыторыі беларускіх зямель гарады, названыя іх імёнамі. (Яцвяжскі князь Петрык – Петрыкаў, Ізяслаў – Заслаўе, Брачыслаў – Браслаў, Барыс Усяславіч – Барысаў, князь Давыд Расціслававіч у гонар сына Мсціслава – Мсціслаў.)

2. Хто яны? Адзін з іх – сын полацкага купца Лукаша — выдаў у 1517 г. першую друкаваную кнігу на старабеларускай мове, другі — падканцлер Вялікага княства Літоўскага — выдаў Статут Вялікага княства Літоўскага ў 1588 г., а трэці — селянін з вёскі Касуты Вілейскага раёна — стаў украінскім гетманам, напісаў першую Канстытуцыю Украіны. (Францішак Скарына, Леў Сапега, Піліп Орлік.)

3. Гэты магнат далучыўся спачатку да лютэранства, а праз 2 гады перайшоў у кальвінізм і стаў лідэрам кальвіністаў у ВКЛ. Узначальваў дзяржаўную камісію па правядзенні аграрнай рэформы ў сярэдзіне XVI ст. (валочная памера). Канцлер і віленскі ваявода, адстойваў незалежнасць ВКЛ. (Мікалай Радзівіл Чорны.)

4. Беларускі скульптар, нарадзіўся ў 1811 г. у г. Сянно Віцебскай губерні. Стварыў бюсты гістарычных асоб і дзеячаў культуры Беларусі, Літвы і Польшчы: Яўстафія Тышкевіча, Тэадора Нарбута, Уладзіслава Сыракомлі, Канстанціна Ельскага, Юльяна Нямцэвіча і іншых. Яго творы зберагаюцца ў Нацыянальным музеі ў Варшаве. (Ян Астроўскі.)

5. Калі ў Варшаве на сойме разглядалася пытанне аб зацвярджэнні першага падзелу Рэчы Паспалітай, наш зямляк заклікаў дэлегатаў галасаваць супраць. 21 сакавіка 1773 г. ён лёг каля дзвярэй залы пасяджэнняў сойма і закрычаў: “Забіце мяне, затапчыце, але не забівайце Бацькаўшчыны!”. Загінуў ён трагічна. У яго дом выпадкова зайшоў рускі афіцэр, каб напіцца вады. Ён падумаў, што яго хочуць арыштаваць, і пакончыў жыццё самагубствам. Патрыёты ВКЛ прапаноўвалі аб’явіць яго нацыянальным героем. Стаў прататыпам галоўнага героя паэмы А.Міцкевіча “Пан Тадэвуш”. У сярэдзіне XIX ст. у в. Грушаўка Навагрудскага павета быў устаноўлены яго бюст. Подзвігу патрыёта Ян Матэйка прысвяціў сваю карціну. Каму прысвяціў карціну Ян Матэйка і як яна называецца? (Тадэвушу Рэйтану. Карціна Матэйкі «Рэйтан — заняпад Польшчы».)

6. Назавіце аўтара трохтомнай працы “Беларусы”, якая выдадзена ў 1903—1922 гг. і з’яўляецца своеасаблівай энцыклапедыяй беларусазнаўства. (Яўхім Карскі.)

7. Дзе атрымаў сярэднюю адукацыю Іван Дамінікавіч Луцэвіч? (Іван Луцэвіч, вядомы ў народзе як Янка Купала, атрымаў адукацыю на курсах Чарняева для дарослых у Пецярбургу.)

8. Назавіце 10 вучоных і нацыянальных дзеячаў, якія ў першай трэці XX ст. паўплывалі на ўздым нацыянальнай свядомасці беларусаў і на станаўленне беларускай дзяржаўнасці. (Яўхім Карскі, Янка Купала, Вацлаў Ластоўскі, Іван Луцкевіч, Усевалад Ігнатоўскі, Зміцер Жылуновіч,Аркадзь Смоліч, Язэп Лёсік, Максім Багдановіч, Мітрафан Доўнар-Запольскі.)

9. Шырока вядомы раман-хроніка Аляксандра Салжаніцына «Архіпелаг ГУЛАГ», але мала хто ведае, што першы твор пра савецкія лагеры напісаў у 1937 г. на беларускай мове наш зямляк, журналіст і вядомы драматург. Яго як палітвязня савецкія ўлады абмянялі на зняволенага польскімі ўладамі Браніслава Тарашкевіча. Хто гэта? Як называецца яго твор? (Францішак Аляхновіч. “У кіпцюрох ГПУ”.)

10. Пасля стварэння кінафільма “Чапаеў” І.Сталін вырашыў, што ўкраінцы і беларусы таксама маюць права ўшанаваць сваіх герояў грамадзянскай вайны і пра іх варта расказаць у кінафільмах. “Украінскім Чапаевым” быў прызнаны Шчорс і пра яго стварылі кінафільм. У Беларусі героем грамадзянскай і савецка-польскай войнаў прызналі кіраўніка «Рудабельскай рэспублікі». Пра яго подзвігі напісалі ў 1930-я гг. кінасцэнарый, але кінафільма не стварылі, бо кіраўнік савецкай дзяржавы чамусьці ад сваёй ідэі адмовіўся. Чый подзвіг быў праслаўлены ў кінасцэнарыі? (Алеся Салаўя.)

11. Нацыянальным паэтам Расіі прызнаны Аляксандр Пушкін, кабзаром Украіны стаў Тарас Шаўчэнка. Беларусы таксама маюць нацыянальнага песняра, які нарадзіўся каля Радашковіч, што ў Маладзечанскім раёне. Назавіце яго літаратурны псеўданім і сапраўднае прозвішча і імя. (Янка Купала, Іван Луцэвіч.)

12. Беларускаму альпінізму больш за 200 гадоў. 3 ліпеня 1804 г. наш зямляк, прыродазнавец, аўтар працы “Мінералогія” выступіў на пасяджэнні французскай акадэміі ў Ліёне і паведаміў аб сваім узыходжанні на вяршыню Мон-Сені, што знаходзіцца ў французскіх Альпах. Хто з’яўляецца першым беларускім альпіністам? (Аляксандр Антоні Сапега.)

13. Гэтага чалавека, які нарадзіўся ў Капылі, у Беларусі ведаюць пад двума прозвішчамі і імёнамі. Быў рэдактарам газеты “Дзянніца”, з 1 студзеня 1919 г. — старшыня Часовага рэвалюцыйнага ўрада савецкай Беларусі. З’яўляецца пачынальнікам рабочай тэматыкі ў беларускай паэзіі і прозе. Над раманам “Сокі цаліны” працаваў 15 гадоў (1914-1929 гг.). Назавіце сапраўдныя імя і прозвішча дзяржаўнага дзеяча і яго літаратурны псеўданім. (Зміцер Жылуновіч, Цішка Гартны.)

14. У XVI Алімпійскіх гульнях у Мельбурне ў 1956 г. удзельнічалі 9 беларускіх спартсменаў. I толькі аднаму з іх удалося заваяваць сярэбраны медаль у спаборніцтвы па кіданні молата. Хто стаў першым беларускім прызёрам Алімпійскіх гульняў? (Міхаіл Крываносаў.)

  **Пра каго так сказана?**

1. Яе аднолькава шануюць у Беларусі і праваслаўныя, і католікі. У “Малітве за беларускі народ” ёсць і такія словы: “Цябе, Прачыстая Багародзіца і наша нябесная Маці, просім: прычыніся за намі, а Ты, святая … – патронка Беларусі – ды ўсе святыя заступнікі Беларускага Народу, апякуйцеся намі, каб мы сталі народам святым, выконваючым Волю Божую і сваё пасланство…”. (Ефрасіння Полацкая.)

2. Імя гэтага полацкага князя мала вядома, але заслугі яго перад Полацкай дзяржавай вялікія. Ён княжыў 41 год. У 1021 г. хадзіў вайной на Вялікі Ноўгарад і захапіў яго, вывеў у Полацк шмат палонных. Яго сын Усяслаў таксама быў князем і палкаводцам. (Брачыслаў Ізяславіч.)

3. Бацька яго паходзіў з Навагрудскага павета, а сам ён нарадзіўся ў Санкт-Пецярбургу ў 1910 г. За рэвалюцыйную дзейнасць у Заходняй Беларусі двойчы арыштоўваўся польскімі ўладамі. Удзельнічаў у распрацоўцы амерыканскіх касмічных праектаў, акадэмік міжнароднай акадэміі і астранаўтыкі ў Парыжы, доктар філасофіі. Яго навуковыя дасягненні былі высока ацэнены ў ЗША і Германіі. На сваёй Бацькаўшчыне стаў вядомым пасля таго, як Беларусь атрымала незалежнасць. Гэту вялікую падзею ён адзначыў прыездам на Радзіму, што выклікала хвалю публікацый, успамінаў, сустрэч з тымі, хто быў знаёмы з ім у маладыя гады. 3 1972 г. ён жыве ў Германіі. (Барыс Кіт.)

4. Нарадзіўся ў Навагрудскім павеце. Наконт таго, вучыцца ці не вучыцца, у яго сумненняў не было. Закончыў калегіум у Шчучыне, у 1816 г. паступіў у Віленскі універсітэт. Сябраваў з Янам Чачотам і Тамашам Занам. Дзякуючы ім ён стаў членам таварыства філаматаў, узяў сабе канспіратыўнае прозвішча “Жэгота”. Удзельнічаў у паўстанні 1830—1831 гг. у Беларусі. Вымушаны быў эмігрыраваць у Францыю, атрымаў прафесію горнага інжынера, а затым паехаў працаваць у Лацінскую Амерыку. (Ігнат Дамейка.)

5. Ён адносіцца да тых беларускіх дзеячаў шляхецкага паходжання, што ў другой палове XIX – пачатку XX ст. свае сілы і веды аддавалі справе развіцця беларускай культуры і абуджэнню беларускай нацыянальнай свядомасці. Свае літаратурныя і публіцыстычныя творы пісаў на беларускай і польскай мовах. Падрыхтаваў 10 тысяч гісторыка-краязнаўчых артыкулаў і нататак пра Беларусь для «Геаграфічнага слоўніка Каралеўства Польскага і іншых славянскіх краёў», «Вялікай усеагульнай ілюстраванай энцыклапедыі». Ёсць падставы лічыць яго першым беларускім энцыклапедыстам. (Аляксандр Ельскі.)

6. Нарадзіўся ў Дрысенскім павеце Віцебскай губерні. Вядомы геолаг і географ. За ўдзел у паўстанні 1863–1864 гг. здадзены ў салдаты, потым быў палітычны ссыльны. Склаў першую геалагічную карту ўзбярэжжа Байкала. Даследаваў басейны Калымы. Яго імем названы сістэмы горных хрыбтоў у Якуціі, Магаданскай вобласці і хрыбет у Забайкаллі. (Іван Чэрскі.)

7. Скончыў Віленскі універсітэт. Стварыў у родным маёнтку Лагойску музей старажытнасцей, сабраў архіў старажытных рукапісаў, каштоўную бібліятэку, займаўся археалагічнымі раскопкамі. Напісаў кнігу “Wilija і jеі brzegi” (Drezno, 1871). Адзін з заснавальнікаў Віленскага музея старажытнасцей. (Канстанцін Тышкевіч.)

8. Першы, хто распрацаваў тэорыю шматступеньчатай ракеты. Напісаў кнігу “Вялікае мастацтва артылерыі”. ”… неўзабаве я прысвяціў сябе дэталёваму вывучэнню такога мастацтва, — пісаў навуковец, – да якога меў такую вялікую прагу… Дзякуючы разумным парадам сяброў і ўласным роздумам я зразумеў, што ніколі не здолею дасягнуць пастаўленай мэты, калі буду вывучаць гэтае мастацтва без сістэмы… Для гэтага я вывучаў вельмі шмат навук… арыфметыку, геаметрыю з яе часткамі, механіку, а г. зн. статыку, гідраўліку, пнеўматыку, грамадзянскую і ваенную архітэктуру (г. зн. фартыфікацыю), графіку, оптыку і тактыку. Засвоіў я таксама пэўныя звесткі з фізікі, хіміі”. (Казімір Семяновіч.)

9. Яго называюць беларускім Мічурыным. Нарадзіўся ў 1885 г. у вёсцы Малыя Алашкі на Шаркаўшчыне, дзе стварыў цудоўны сад. Вывеў каля 50 гатункаў яблыні, каля 100 – грушы, 170 – слівы і іншых раслін. Памёр у 1966 г. (Іван Сікора.)

10. Вядомы кампазітар і музыкант. Нарадзіўся ў сям’і заможнай беларускай шляхты. Прымаў удзел у паўстанні 1794 г. пад кіраўніцтвам Тадэвуша Касцюшкі. Лозунг паўстанцаў “За нашу і вашу свабоду” ўспрыняў блізка да сэрца. На пачатку паўстання ён ахвяраваў 118 тысяч злотых на вайсковыя мэты, а таксама паставіў шмат прадуктаў харчавання, сукна і прадметаў першай неабходнасці. На ўласныя сродкі сфарміраваў у Вільні атрад колькасцю ў пяцьсот чалавек і разам з ім рушыў на тэрыторыю Беларусі. (Міхал Клеафас Агінскі.)

11. Грамадска-палітычны дзеяч, гісторык, філолаг, этнограф і пісьменнік. Першы беларус, які напісаў на беларускай мове “Кароткую гісторыю Беларусі”, выдадзеную ў Вільні ў 1910 г. У 1924 г. у Коўне надрукаваў “Падручны расійска-крыўскі (беларускі) слоўнік”. (Вацлаў Ластоўскі.)

12. Нарадзіўся ў вёсцы Камароўка Брэсцкага раёна. Першы з беларусаў стаў лётчыкам-касманаўтам у 1973 г. У 1991 г. яго прызначылі начальнікам Цэнтра падрыхтоўкі касманаўтаў імя Гагарына. (Пётр Клімук.)

13. Таленавіты навуковец, які зрабіў вялікі ўклад у развіццё эканомікі і агранаміі Беларусі. Яго праца “Геаграфія Беларусі”, выдадзеная ў 1919 г. у Вільні, застаецца цікавай кнігай пра нашу краіну. Адзін з ініцыятараў стварэння БНР. У першым беларускім урадзе займаў пасаду народнага сакратара асветы. (Аркадзь Смоліч.)

14. Выканаўчы камітэт Рады Усебеларускага з’езда 20 лютага 1918 г. прыняў Устаўную грамату да народаў Беларусі і стварыў першы ўрад БНР – Народны сакратарыят. Старшынёй яго быў абраны журналіст, член Беларускай сацыялістычнай грамады. (Язэп Варонка.)

15. Удзельнік абароны Гомеля. Адзіны ў свеце лётчык-знішчальнік, якому ў 1941-1942 гг.. удалося тараніць 4 варожыя самалёты. У 1943 г. яму прысвоена званне Героя Савецкага Саюза. Правёў 127 паветраных баёў, збіў 28 самалётаў праціўніка. (Барыс Коўзан.)

16. 7 студзеня 1936 г. у Віленскім акруговым судзе разглядалася справа над 17 рэвалюцыянерамі Заходняй Беларусі. Туды пранік камсамолец, які выстраліў у правакатара. У час перастрэлкі з паліцыяй цяжка паранены. У 1936 г. яго прыгаварылі да пакарання смерцю, але ў выніку пратэсту працоўных многіх краін смяротны прыгавор замянілі пажыццёвым зняволеннем. Пра яго рэвалюцыйную дзейнасць знята кінастужка “Чырвонае лісце”. (Сяргей Прытыцкі.)

17. Выдатны савецкі беларускі кампазітар, нарадзіўся ў вёсцы Вешкі Докшыцкага раёна. Запісаў і апрацаваў больш за 500 беларускіх народных песень і інструментальных найгрышаў. Напісаў песні на словы многіх беларускіх паэтаў. Найбольш папулярныя песні “Песня пра Нёман” на словы Анатоля Астрэйкі і Дзяржаўны гімн БССР “Мы — беларусы” на верш Міхася Клімковіча. (Несцер Сакалоўскі.)

18. У час начнога вучэбнага палёту гэты лётчык адвёў сваю палаючую машыну ад вёскі Вялікае Гацішча Баранавіцкага раёна, а сам загінуў. Ён першы Герой Беларусі. (Уладзімір Карват.)